KK Park

**ကေကေဥယျာဉ်** (; ) သည် မြန်မာနိုင်ငံ၊ မြဝတီမြို့နယ်တွင် တည်ရှိသော လိမ်လည်မှုလုပ်ငန်းများ အဓိကလုပ်ဆောင်ရာ နေရာတစ်ခု ဖြစ်သည်။ မြန်မာ-ထိုင်းနယ်စပ်ရှိ မဲခေါင်မြစ်ကမ်းဘေးတွင် တည်ရှိပြီး၊ ဤအဆောက်အအုံစုသည် ရွှေတြိဂံဒေသအတွင်း ဆိုက်ဘာရာဇဝတ်မှုများ၊ အင်တာနက်လိမ်လည်မှုများ၊ ရင်းနှီးမြှုပ်နှံမှုလိမ်လည်မှုများ၊ pig butchering scams (များသောအားဖြင့် cryptocurrency ကို အသုံးပြုသည့် အွန်လိုင်းအယောင်ဆောင် ချစ်ကြည်ရေးထူထောင်ပြီး လိမ်လည်ခြင်း) နှင့် လူကုန်ကူးမှုများ၏ အဓိကဗဟိုချက် ဖြစ်သည်။

စစ်ကောင်စီတပ်ဖွဲ့များက KK Park အား ဝင်ရောက်စီးနင်းခဲ့ပြီး အလုပ်သမား ၂၀၀၀ ကျော်ကို ထိန်းသိမ်းခဲ့ကာ စတားလင့်ဂြိုဟ်တုဆက်သွယ်ရေးစက် ၃၀ ခန့်ကို သိမ်းဆည်းခဲ့သည်ဟု ၂၀၂၅ ခုနှစ် အောက်တိုဘာလ ၂၁ ရက်နေ့တွင် ပြန်ကြားရေးဝန်ကြီးဌာနက သတင်းထုတ်ပြန်ခဲ့သည်။

## သမိုင်းကြောင်း 
ဤအဆောက်အအုံစုကို မူလက နယ်စပ်ကုန်သွယ်ရေး ရည်ရွယ်ချက်အတွက် ဒီဇိုင်းထုတ်ခဲ့ပြီး ၂၀၁၉ မှ ၂၀၂၁ ခုနှစ်အတွင်း တည်ဆောက်ခဲ့ကာ ၂၀၂၃ ခုနှစ်အထိ နောက်ထပ်ဆောက်လုပ်ရေးများ လုပ်ဆောင်လျက်ရှိသည်။ DW သတင်းဌာန၏ အဆိုအရ ထိုင်းနိုင်ငံနှင့် နယ်နိမိတ်အနီးတွင် ဆက်စပ်လိမ်လည်မှုလုပ်ငန်းနေရာ အနည်းဆုံး ၁၂ ခု ရှိသည်ဟု ဆိုသည်။ ရာဇဝတ်မှုဆိုင်ရာ စွပ်စွဲချက်များ ထွက်ပေါ်လာပြီးနောက် ဝင်ငွေရင်းမြစ်သစ်အဖြစ် လောင်းကစားလုပ်ငန်းများကိုပါ လုပ်ကိုင်လာကြသည်။

၂၀၂၂ ခုနှစ် ဩဂုတ်လတွင် မြန်မာစစ်အစိုးရသည် မြဝတီမြို့ရှိ အင်တာနက်လိမ်လည်မှုကုမ္ပဏီ ရာပေါင်းများစွာကို ပစ်မှတ်ထား၍ အကြီးအကျယ် ရှင်းလင်းမှုများ ပြုလုပ်ခဲ့ရာ အဆိုပါကုမ္ပဏီများသည် ရန်ကုန်မြို့သို့ နေရာပြောင်းရွှေ့ခဲ့ရသည်။ ထို့နောက် စစ်အစိုးရ၏ နယ်ခြားစောင့်တပ်စခန်းကို ကရင်အမျိုးသားအစည်းအရုံးနှင့် ယင်း၏ မဟာမိတ်တပ်ဖွဲ့များက တိုက်ခိုက်ခဲ့သည်။ KNU သည် ကရင်ပြည်နယ်၏ အချို့ဒေသများကို ထိန်းချုပ်ထားသော တိုင်းရင်းသားလက်နက်ကိုင်အဖွဲ့အစည်းတစ်ခု ဖြစ်သည်။ အဆိုပါတိုက်ခိုက်မှုအတွင်း KK Park ရှိ လိမ်လည်မှုလုပ်ငန်းများစွာ ရပ်ဆိုင်းသွားခဲ့သည်။

၂၀၂၃ ခုနှစ် ဇွန်လ ၇ ရက်နေ့တွင် ထိုင်းအာဏာပိုင်များက မြန်မာစစ်အစိုးရမှ လျှပ်စစ်ဓာတ်အားပေးရေးစာချုပ်ကို သက်တမ်းမတိုးခဲ့သောကြောင့် KK Park နှင့် ရွှေကုက္ကိုလ်သို့ ဓာတ်အားပေးမှုကို ရပ်ဆိုင်းလိုက်ကြောင်း ကြေညာခဲ့သည်။

တပ်မတော်သည် KK Park အား ဝင်ရောက်စီးနင်းခဲ့ပြီး အလုပ်သမား ၂၀၀၀ ကျော်ကို ထိန်းသိမ်းခဲ့ကာ စတားလင့်ဂြိုဟ်တုဆက်သွယ်ရေးစက် ၃၀ ခန့်ကို သိမ်းဆည်းခဲ့သည်ဟု ၂၀၂၅ ခုနှစ် အောက်တိုဘာလ ၂၁ ရက်နေ့တွင် *မြန်မာ့အလင်း* သတင်းစာတွင် ဖော်ပြခဲ့သည်။ ကရင်အမျိုးသားအစည်းအရုံးခေါင်းဆောင်များသည် KK Park ဆိုက်ဘာရာဇဝတ်မှုတွင် ပါဝင်ပတ်သက်နေသည်ဟု တပ်မတော်သတင်းမှန်ပြန်ကြားရေးအဖွဲ့ခေါင်းဆောင်နှင့် ပြန်ကြားရေးဝန်ကြီးဌာန ဒုတိယဝန်ကြီး ဗိုလ်ချုပ်ဇော်မင်းထွန်း က စွပ်စွဲပြောဆိုခဲ့သည်။

## လုပ်ဆောင်ချက်များ
KK Park စီမံကိန်းကို KNU နှင့် တရုတ်လူဆိုးဂိုဏ်းခေါင်းဆောင် ဝမ်ကော့ကိုင် နှင့် ဆက်စပ်နေသော တရုတ်ကုမ္ပဏီများက ပူးတွဲတည်ထောင်ခဲ့သည်ဟု ဆိုကြပြီး၊ ၎င်း၏အမည်သည်ပင် ဝမ်ကော့ကိုင်၏ အမည်အတိုကောက်မှ ဆင်းသက်လာသည်ဟု ယူဆရသည်။ ဂျာမန်အစိုးရပိုင် ရုပ်သံလွှင့်ဌာန Deutsche Welle ၏ ၂၀၂၄ ခုနှစ် စုံစမ်းစစ်ဆေးမှုတစ်ခုအရ KK Park ရှိ အလုပ်သမားများသည် တစ်နေ့လျှင် ၁၇ နာရီ အလုပ်လုပ်ကြရပြီး၊ စခန်းမှ ထွက်ပြေးရန် ကြိုးပမ်းပါက မကြာခဏ ချောင်းမြောင်းကြည့်ရှုခြင်း၊ ညှဉ်းပန်းနှိပ်စက်ခြင်းနှင့် အသတ်ခံရမည်ဟု ခြိမ်းခြောက်ခြင်းများ ခံရကြောင်း တွေ့ရှိရသည်။ အလုပ်သမားများ၏ ပတ်စ်ပို့နှင့် မိုဘိုင်းဖုန်းများကို သိမ်းဆည်းထားပြီး ပြင်ပကမ္ဘာနှင့် လွတ်လပ်စွာ ဆက်သွယ်ခွင့် မပြုပေ။ အဆိုပါအဆောက်အအုံစုအတွင်းတွင် စူပါမားကတ်များ၊ ဆေးရုံ၊ စားသောက်ဆိုင်များနှင့် ဟိုတယ်များ ပါဝင်ပြီး ပြင်ပနှင့် အဆက်အသွယ်ဖြတ်ထားသော အသိုက်အဝန်းတစ်ခုအဖြစ် ဖွဲ့စည်းထားသည်။ KK Park အတွင်း တရားမဝင် ကိုယ်အင်္ဂါအစိတ်အပိုင်း ထုတ်ယူရောင်းစားမှုများလည်း ရှိကြောင်း သတင်းများ ထွက်ပေါ်ခဲ့သည်။

## တုံ့ပြန်မှုများ
### နိုင်ငံတကာ အသိုက်အဝန်း
*    အရှေ့တောင်အာရှနိုင်ငံများအသင်း (ASEAN)၊ ကမ္ဘာ့ကုလသမဂ္ဂ မူးယစ်ဆေးဝါးနှင့် ရာဇဝတ်မှုဆိုင်ရာရုံး (UNODC) နှင့် တရုတ်နိုင်ငံတို့သည် ဖွဲ့စည်းထားသော ရာဇဝတ်ဂိုဏ်းများ၏ တရားမဝင် ကာစီနိုလုပ်ငန်းများ၊ လူကုန်ကူးမှုနှင့် လိမ်လည်မှုလုပ်ငန်းများကို တိုက်ဖျက်ရန် ကာကွယ်တားဆီးရေး အစီအမံများ တိုးမြှင့်ခြင်း၊ သားကောင်များကို ဖော်ထုတ်ကာကွယ်ပေးခြင်း၊ နှင့် ရာဇဝတ်မှုစုံစမ်းစစ်ဆေးရေးနှင့် တရားစီရင်ရေးဆိုင်ရာ ပူးပေါင်းဆောင်ရွက်မှုများ တိုးမြှင့်ခြင်းတို့ဖြင့် ကတိကဝတ်ပြုခဲ့ကြသည်။
*  အိန္ဒိယနိုင်ငံ: ၂၀၂၃ ခုနှစ်တွင် ရန်ကုန်မြို့ရှိ အိန္ဒိယသံရုံးသည် KK Park သို့ လူကုန်ကူးခံခဲ့ရသော အိန္ဒိယနိုင်ငံသားများကို ကယ်ဆယ်၍ ပြန်လည်ပို့ဆောင်ပေးရန် အကူအညီအတွက် မြန်မာနိုင်ငံ နိုင်ငံခြားရေးဝန်ကြီးဌာနသို့ တောင်းဆိုခဲ့သည်။
*  ထိုင်ဝမ်: ထိုင်ဝမ်အစိုးရသည် လေကြောင်းရဲတပ်ဖွဲ့ကို စေလွှတ်၍ မြန်မာနိုင်ငံသို့ ခရီးသွားမည့် အလုပ်ရှာဖွေသူများကို လေယာဉ်လက်မှတ်စစ်ဆေးသည့် နေရာများတွင် ကြားဖြတ်တားဆီးပြီး မသွားရန် တိုက်တွန်းခဲ့သည်။ ၂၀၂၂ ခုနှစ် ဩဂုတ်လတွင် ရဲတပ်ဖွဲ့သည် ထိုင်ဝမ်သို့ ပြန်လည်ရောက်ရှိလာသည့် လူပုဂ္ဂိုလ်သုံးဦးကို ထောင်ယွမ် အပြည်ပြည်ဆိုင်ရာလေဆိပ်တွင် ဖမ်းဝရမ်းဖြင့် ဖမ်းဆီးခဲ့သည်။ အဆိုပါလူများထဲမှ အချို့သည် လူမှောင်ခိုကူးအဖွဲ့၏ အဓိကအဖွဲ့ဝင်များဖြစ်သည်ဟု ယူဆရသည်။
*  ထိုင်းနိုင်ငံ: ထိုင်းအစိုးရသည် ဤဒေသရှိ ရာဇဝတ်မှုလုပ်ငန်းများကို လျော့ပါးစေရန် KK Park နှင့် ရွှေကုက္ကိုလ်ဒေသသို့ လျှပ်စစ်ဓာတ်အားပေးမှုကို ရပ်ဆိုင်းခဲ့သည်။

## ကိုးကား
ကဏ္ဍ:လိမ်လည်မှု ဂိုဏ်းစခန်းများ
ကဏ္ဍ:မြန်မာနိုင်ငံရှိ လူကုန်ကူးခြင်း
ကဏ္ဍ:ကရင်ပြည်နယ်